አቶ ዛዲግ አብርሃ የፍትሕና ሕግ ሥርዓት ምርምር ኢንስቲትዩት ዋና ዳይሬክተር ሆኑ
ከታኅሳስ 21 ቀን 2008 ዓ.ም. ጀምሮ አቶ ዛዲግ አብርሃ የፍትሕና ሕግ ሥርዓት ምርምር ዋና ዳይሬክተር ሆነው መሾማቸው ታወቀ፡፡የፍትሕና የሕግ ሥርዓት ምርምር ኢንስቲትዩት በሚኒስትሮች ምክር ቤት ደንብ ቁጥር 22 በ1990 ዓ.ም. የተቋቋመ የጥናትና ምርምር ተቋም ሲሆን፣ ተቋሙን በዳይሬክተርነት ከመሩት መካከል የጠቅላይ ሚኒስትሩ የሕግ አማካሪ ዶ/ር ፋሲል ናሆምና የፌዴራል ጠቅላይ ፍርድ ቤት ምክትል ፕሬዚዳንት በመሆን ለረዥም ጊዜ ያገለገሉት ታዋቂው ምሁርና ዳኛ ዶ/ር መንበረፀሐይ ታደሰ ተጠቃሽ ናቸው፡፡ ዶ/ር መንበረ ከለቀቁ በኋላ ተቋሙን ባለፉት ሁለት ዓመታት አቶ ኃይል ሚካኤል አበራ በተጠባባቂ ዳይሬክተርነት መርተውታል፡፡ኢንስቲትዩቱ በዋነኛነት የኢትዮጵያ የሕግ ሥርዓትን የማጠናከርና የማዘመን ኃላፊነት ተጥሎበታል፡፡ በሥራ ላይ ባሉት ሕጎች ላይ ማሻሻያ ለማድረግና አዳዲስ ሕጎችን ለማርቀቅ ሙያዊ ዕርዳታ በማድረግ ቀዳሚ ሚና እንዲጫወትም ይጠበቃል፡፡ የፍትሕ አስተዳደር አካላትን አቅም የማሻሻልና የመገንባት ሥራም ተሰጥቶታል፡፡አቶ ዛዲግ አብርሃ እስከ አዲሱ ሹመታቸው ድረስ የታላቁ ህዳሴ ግድብ ግንባታ ሕዝባዊ ተሳትፎ አስተባባሪ ብሔራዊ ምክር ቤት ምክትል ዳይሬክተር በመሆን አገልግለዋል፡፡ አቶ ዛዲግ በሕግ የመጀመሪያ ዲግሪያቸውን ከመቐለ ዩኒቨርሲቲ በ1999 ዓ.ም. አጠናቀዋል፡፡ ከዚያ በኋላ በባህር ዳር ዩኒቨርሲቲ የሕግ አስተማሪ ሆነው፣ እንዲሁም በመንግሥት ኮሙዩኒኬሽን ጉዳዮች ጽሕፈት ቤት በተለያዩ የሥራ ኃላፊነቶች አገልግለዋል፡፡